প্রতিবাদী অরূপ ভাণ্ডারীর মৃত্যুর পর কেটে গেছে পুরো একদিন। অন্ত্যেষ্টিও শেষ। কিন্তু, প্রশাসন সেই তিমিরেই। গত ছয়দিনে একজনও অভিযুক্তকে ধরতে পারেনি পুলিস। ঘটনার পরের দিনেও অভিযুক্তরা এলাকায় বুক ফুলিয়ে ঘুরেছে বলে অভিযোগ এলাকাবাসীর।
 ওয়েব ডেস্ক: প্রতিবাদী অরূপ ভাণ্ডারীর মৃত্যুর পর কেটে গেছে পুরো একদিন। অন্ত্যেষ্টিও শেষ। কিন্তু, প্রশাসন সেই তিমিরেই। গত ছয়দিনে একজনও অভিযুক্তকে ধরতে পারেনি পুলিস। ঘটনার পরের দিনেও অভিযুক্তরা এলাকায় বুক ফুলিয়ে ঘুরেছে বলে অভিযোগ এলাকাবাসীর। সালকিয়া কাণ্ডে সংবাদমাধ্যমে তোলপাড় হতেই গা ঢাকা দেয় তারা। কিন্তু, তাদের ধরতে তত্পরতা দেখায়নি পুলিস।  শুধু তাই নয়, শ্লীলতাহানির অভিযোগও মানতে নারাজ হাওড়ার DC নর্থ কৃষ্ণকলি লাহিড়ি। দুটি দলের মারামারি বলে বিষয়টিকে লঘু করার চেষ্টা করেছেন তিনি। কৃষি বিপণন মন্ত্রী অরূপ রায় অবশ্য পুলিসকে দরাজ সার্টিফিকেট দিয়েছেন। তাঁর যুক্তি, অভিযুক্তেরা ভিনরাজ্যে পালিয়ে যাওয়াতেই তাদের ধরতে সময় লাগছে।   এদিকে, অপরাধীদের কি আড়াল করতে শুরু করে দিল পুলিস? সালকিয়ার পাড়ায় সবাই যখন বলছেন, অরূপ ভাণ্ডারিকে মরতে হল শ্লীলতাহানির প্রতিবাদ করতে গিয়ে, তখন আচমকাই উল্টো সুর পুলিসের গলায়। পাড়ায় সাধারণ মারপিটে মৃত্যু হয়েছে অরূপের। এই তত্ত্বই এখন খাড়া করার চেষ্টায় পুলিস।